  Виталий Пронин Кудӟытӥсь юонъёсты вузаны лэземын уз лу улон юртъёслэн нырысетӥ этажъёсазы интыяськем вуз карон интыосын.Кун Кенешысь Гурт удысъя, музъем кусыпъёсъя но инкуазез утёнъя ялан ужась комиссие пырисьёс эскеризы кудӟытӥсь юонъёсты вӧлмытон-вузан ужпумез.Федерал центр пуктэмъя, котькудӥз улос ас сяменыз радъяны быгатэ кудӟытӥсь юонъёсты вузанэз. Та ласянь эрик сётэмын. Кун Кенешын кылдытэмын та ужпумез эскеронъя нимысьтыз группа: отчы пырисьёс куронъёсты чурытгес карыны чаклало. Озьы гинэ, пе, юонэн кушласькисьёслэсь но йыружъёслэсь лыдзэс кулэстыны пӧрмоз. Та дырлы законэ воштонъёс дасямын ни. Ӵапак соосты эскеризы Гурт удысъя, музъем кусыпъёсъя но инкуазез утёнъя ялан ужась комиссие пырисьёс.Законэ пыртыны чакламын таӵе воштонъёс. Нырысь ик, кудӟытӥсь юонъёсты вузаны лэземын уз лу улон юртъёслэн нырысетӥ этажъёсазы интыяськем вуз карон интыосын, отчы пырон ӧсъёс подъездъёс но нылпи площадкаос палан ке. Мукет куронъёс пуктыны чакламын кафеос но баръёс азе. Кылсярысь, городъёсысь кафеослы кудӟытӥсь юонъёсын вуз карыны лэземын луоз, соослэн 50 квадрат метрлэсь ятыр интызы вань ке - калык отын, палэнэ потатэк, пукыны, шутэтскыны мед быгатоз. Гуртысь кафеос понна та лыдпус ичигес - 30 квадрат метр. Ялан ужась комиссие пырисьёс пуктӥзы: воштонъёсты эшшо огпол эскерыса потоно, кудӟытӥсь юонъёсты вӧлмытонын одӥг ужпум но лыдэ басьтытэк медаз кыльы.Елена Никитина Туспуктӥз А. Горбунов  